Il-President Amerikan Donald Trump wissa li l-pandemija tal-Coronavirus fl-Istati Uniti tista' tiġi f'sitwazzjoni agħar milli hi llum qabel ma terġa' tibda tiġi għall-aħjar. Trump talab ukoll lill-Amerikani jilbsu maskri jew visors u qal li dawn se jkollhom effett u juru patrijottiżmu. Trump ma kienx liebes maskra matul din il-konferenza tal-aħbarijiet u fl-aħħar jiem kien ikkritikat minħabba li ma kienx qed jinkoraġġixxi l-użu tal-maskri u l-visors. Rapporti jgħidu li l-konsulenti tiegħu fil-qasam tas-saħħa għamlulu pressjoni kbira biex ibiddel din il-verżjoni tiegħu hekk kif il-każi madwar l-Istati Uniti qed jiżdiedu b'ritmu mgħaġġel ħafna.